ശമനമില്ലാതെ മഴ : ആശങ്കയില് മലയോരമേഖല മുണ്ടക്കയം : ശമനമില്ലാതെ മഴ തുടരുമ്ബോള് മലയോര മേഖലയിലെ ജനങ്ങള്ക്ക് നെഞ്ചിടിപ്പ് കൂടുകയാണ്. മുണ്ടക്കയം, കൂട്ടിക്കല്, കൊക്കയാര്, പെരുവന്താനം,കോരുത്തോട് പഞ്ചായത്തുകളിലെ നിരവധി സ്ഥലങ്ങള് ഉരുള്പൊട്ടല് ഭീഷണി മേഖലകളാണ്. കഴിഞ്ഞ വര്ഷം കൊക്കയാര് പഞ്ചായത്തിലെ വെമ്ബാലയിയുണ്ടായ ഉരുള്പൊട്ടലില് ഏക്കറുകണക്കിന് കൃഷിഭൂമി നശിച്ചിരുന്നു. കൂറ്റന് മലയിടിഞ്ഞ് താഴേക്ക് പതിക്കുകയായിരുന്നു. ജനവാസം നന്നേ കുറവായതിനാല് വലിയ ദുരന്തമാണ് ഒഴിവായത്. തകര്ന്ന പാറയുടെ പാതി ഭാഗം ഇപ്പോഴും ഭീഷണിയായി നില്ക്കുകയാണ്. കഴിഞ്ഞ വര്ഷം ചെറുതും വലുതുമായ ഇരുപതോളം ഉരുള്പൊട്ടലുകളാണ് ഈ മേഖലയില് ഉണ്ടായത്. കൂട്ടിക്കല് പഞ്ചായത്തിലെ ഏന്തയാര്, ഇളംകാട്, മുക്കുളം കൊടുങ്ങ മേഖലകള് കടുത്ത ഉരുള്പൊട്ടല് ഭീഷണി നിലനില്ക്കുന്ന പ്രദേശങ്ങളാണ്. ഓരോ വര്ഷവും ചെറുതും വലുതുമായ നിരവധി ഉരുള്പൊട്ടലുകളാണ് ഈ പ്രദേശങ്ങളില് ഉണ്ടാകാറുള്ളത്. അപകട സാദ്ധ്യത മുന്നില് കണ്ട് മേഖലയിലെ ആളുകളെ ദുരിതാശ്വാസ ക്യാമ്ബുകളിലേക്ക് മാറ്റാറുണ്ട്. എന്നാല് ഈ വര്ഷവും കൊവിഡ് നിലനില്ക്കുന്ന സാഹചര്യത്തില് ക്യാമ്ബുകള് തുറക്കുക പ്രതിസന്ധി സൃഷ്ടിക്കും.